Geplaas deur	Sophia Kapp Vrydag 08 Junie 2018
ŉ Massanaamwoord (let op, nie "massanaam" nie; massanaamwoorde is ŉ soort "noun", nie ŉ soort "name" nie) is ŉ woord wat ŉ ding benoem wat in ŉ massa voorkom en nie telbaar is nie. Dit sluit in goed soos grondstowwe (goud, platinum), materiaal (sand, glas, sement), gasse (suurstof, waterstof) en vloeistowwe (melk, koffie, bier). Nietelbaarheid is hier die deurslaggewende faktor.
Wat behels nietelbaarheid? ŉ Ding wat nie in eenhede verdeel kan word nie, en waarvan daar dus nie een of twee of tien eksemplare kan wees nie, is nie telbaar nie. Omdat dit nie telbaar is nie, kan die woord wat hierdie ding benoem nie ŉ meervoud kry nie, en die woord kan ook nie ŉ onbepaalde lidwoord (ŉ) kry nie. Onthou, abstrakte selfstandige naamwoorde benoem ook goed wat nie telbaar is nie, maar dié goed is ook nie sintuiglik waarneembaar nie (soos liefde of venyn). Massanaamwoorde benoem goed wat nie telbaar is nie, maar dit is wel sintuiglik waarneembaar.
Die vetgedrukte woorde in die volgende sinne is massanaamwoorde:
Suid-Afrikaners eet heeltemal te veel vleis.
Die reuk van koffie maak sommer my dag beter.
Die lug in hierdie vertrek is lanklaas gesirkuleer.
In daardie geweste boer hulle hoofsaaklik met wild.
My ma maak haar pasteie eerder met lam as met skaap.
Ek is nou al so moeg vir huiswerk ek kan skree.
As ŉ mens meervoude vir die vetgedrukte woorde in hierdie sinne gee, lewer dit telkens ŉ ongrammatikale konstruksie op.
Suid-Afrikaners eet heeltemal te veel *vleise.
Die reuk van *koffies maak sommer my dag beter.
Die *lugte in hierdie vertrek is lanklaas gesirkuleer.
In daardie geweste boer hulle hoofsaaklik met *wilde.
My ma maak haar pasteie eerder met *lammers as met *skape.
Ek is nou al so moeg vir *huiswerke ek kan skree.
Dieselfde gebeur as jy 'n onbepaalde lidwoord voor die massanaamwoord plaas. ŉ Mens kan gewoon nie in enige van hierdie sinne *ŉ vleis, *ŉ koffie, *ŉ lug en so aan skryf nie.
Moet nou nie deurmekaar raak nie. ŉ Mens kry ŉ meervoud vir lam (lammers) en jy kan skryf ŉ lam. Maar dan is dit ŉ soortnaamwoord wat ŉ soort dier benoem en nie ŉ soort vleis soos in die sin hier bo nie. Dieselfde geld vir ŉ voorbeeld soos "Hulle het vier vleise by die onthaal bedien" of "Bring asseblief vir my drie koffies". In hierdie gevalle is vleise en koffies soortnaamwoorde wat onderskeidelik beteken "vier verskillende vleissoorte" en "drie koppies koffie". (Les: Woordsoorte kan net binne konteks vasgestel word.)
Dis die laaste voorbeeldsin oor die huiswerk wat die meeste verwarring veroorsaak. ŉ Mens wil na huiswerk verwys as ŉ versamelnaamwoord, omdat dit ŉ naam is vir ŉ versameling goed (in hierdie geval ŉ versameling werk wat jy by die huis of in die huis doen, afhangend daarvan of jy ŉ leerder of ŉ huisskoonmaker is). Maar dit is gewoon nie hoe woordsoorte werk nie. ŉ Versamelnaamwoord is ŉ baie spesifieke morfosintaktiese bousel soos ŉ swerm spreeus of ŉ trop beeste. Woorde wat ŉ ding aandui wat net in ŉ massa, groep of geheel voorkom, soos bagasie, toerusting, gereedskap of huiswerk, is massanaamwoorde. Toets maar: Hulle kan nie in eksemplare verdeel word nie, net soos goud, sand, vleis en lug, en het gevolglik nie ŉ enkelvoud en meervoud nie. ŉ Mens kan gewoon nie skryf *ŉ bagasie, *ŉ toerusting, *ŉ gereedskap of *ŉ huiswerk nie. (Moenie verneuk nie, tas is nie ŉ eksemplaar van bagasie nie!) Jy kan ook nie skryf *bagasies, *toerustings, *gereedskappe of *huiswerke nie.
Een laaste ding: Telbaarheid en aanduidings van volume is nie dieselfde ding nie. ŉ Mens kan sê baie bagasie, min toerusting, 'n bietjie gereedskap en ŉ klomp huiswerk. Dit beteken nog nie die bagasie, toerusting, gereedskap of huiswerk is telbaar nie. Die onbepaalde lidwoord voor bietjie en klomp beteken ook nie die reël oor ŉ voor massanaamwoorde is verkeerd nie. Dis in hierdie geval ŉ bietjie en ŉ klomp, steeds nie *ŉ gereedskap of *ŉ huiswerk nie.
Mag jy hierdie naweek die massanaamwoord in jou huis vryspring.
Lees 3214 tye	Laaste modifikasie op Vrydag 08 Junie 2018 13:49
Meer in hierdie kategorie: « Is ŉ poep abstrak? Abstrakte selfstandige naamwoorde en hoe om hulle uit te ken	Meerder, beterder en mees beste – trappe van vergelyking in Afrikaans »